Tarybos sprendimas
2001 m. liepos 23 d.
iš dalies keičiantis Komisijos sprendimą 2000/532/EB dėl atliekų sąrašo
(2001/573/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 12 d. Tarybos direktyvą 91/689/EEB dėl pavojingų atliekų [1], ypač į jos 1 straipsnio 4 dalį,
atsižvelgdama į Komisijos pasiūlymą,
kadangi:
(1) Bendrijos atliekų sąrašas buvo sudarytas 2000 m. gegužės 3 d. Komisijos sprendimu 2000/532/EB, pakeičiančiu Sprendimą 94/3/EB, kuriuo pagal Tarybos direktyvos 75/442/EEB dėl atliekų 1 straipsnio a punktą buvo sudarytas atliekų sąrašas, ir Tarybos sprendimą 94/904/EB, kuriuo pagal Tarybos direktyvos 91/689/EEB dėl pavojingų atliekų 1 straipsnio 4 dalį buvo sudarytas pavojingų atliekų sąrašas [2].
(2) Pagal Direktyvos 91/689/EEB 1 straipsnio 4 dalį reikalaujama, kad valstybės narės praneštų Komisijai apie atliekas, neįtrauktas į pavojingų atliekų sąrašą, kurios, jų manymu, turi vieną arba kelias minėtos direktyvos III priede išvardytas savybes. Kelios valstybės narės pranešė apie chlorozilanų turinčias atliekas, atliekas, kuriose yra polisiloksanų, ir statybines medžiagas, kuriose yra asbesto, bei paprašė, kad atitinkamai būtų pataisytas pavojingų atliekų sąrašas.
(3) Kad būtų aiškiau, turėtų būti aiškiai nurodyta, kad tik atskyrus alyvą/vandenį gautas riebalų ir alyvos mišinys, kuriame yra tik maistinio aliejaus ir riebalų, gali būti laikomas nepavojingu.
(4) Sprendimas 2000/532/EB turėtų būti atitinkamai iš dalies pakeistas.
(5) Šiame sprendime numatytos priemonės neatitinka 1975 m. liepos 15 d. Direktyvos 75/442/EEB dėl atliekų [3] 18 straipsniu įsteigto komiteto pareikštos nuomonės. Todėl šias priemones, remiantis Direktyvos 75/442/EEB 18 straipsnio ketvirta pastraipa, turi patvirtinti Taryba,
PRIĖMĖ ŠĮ SPRENDIMĄ:
1 straipsnis
Sprendimo 2000/532/EB priedas iš dalies keičiamas pagal šio sprendimo priedą.
2 straipsnis
Šis sprendimas taikomas nuo 2002 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje, 2001 m. liepos 23 d.